જ્યોતિષીઓએ આ વર્ષે કહી દીધું છે કે જે બહેન ભાઈનું ભલું ઇચ્છતી હોય એણે સવારે 6:24ની પહેલાં અને સાંજે 5:27 પછી રાખડી બાંધવી નહીં અને હા, વચ્ચે 10:35થી 11:38 અને 12:41થી 1:44 સમય પણ ડેન્જરસ છે. ગયા વર્ષે પણ આવી ટાઇમ લિમિટ અપાયેલી. તમને વિચિત્ર નથી લાગતું કે જેને આપણે જુનવાણી જમાનો કહીએ છીએ ત્યારે રાખડી બાંધવા માટે કોઈ શુભ મુહૂર્તની ઘોષણા નહોતી થતી. બહેનો પોતાના અનુકૂળ સમયે જઈને ભાઈને રાખડી બાંધી દેતી. બંને પક્ષ નોકરી કરતા હોય કે બીજા કોઈ સંજોગો નડતા હોય તો મોડી રાતે કે આગલે દિવસે પણ રાખડી બંધાઈ જતી અને પછી સહુ ખાઈપીને રાજ કરતા, પણ ભણતર વધવાની સાથે ધતિંગ પણ વધ્યા છે. હવે રાખડી બાંધવા માટે પણ મુહૂર્ત જોવાય છે. જ્યોતિષીઓએ ભાવિ ભાખી દીધું છે કે શુભ સમયે રાખડી નહીં બાંધો તો ભાઈની રક્ષા નહીં થાય. ભાઈની કે બીજા કોઈની પણ રક્ષા ખરાબ સમયમાં થવી જોઈએ, તો રાખડી પણ પ્રતિકૂળ ગણાતી ગ્રહદશા દરમ્યાન જ બંધાવી જોઈએ કે નહીં? એનીવે, આ ચેતવણી સાંભળી ત્યારથી અનેક બહેનોએ સાંજે પાંચ પહેલાં ભાઈને ઘેર પહોંચી જવાનું નક્કી કરી નાખ્યું છે. અશુભ આગાહી સ્ત્રીઓને વધુ ડરાવે છે. અંધશ્રદ્ધા જોકે પુરુષોમાંયે હોય છે, વૉટ્સએપ આવ્યા પછી તો દાટ વળી ગયો છે. ભેજું ચકરાઈ જાય એવાં ગપ્પાં, સાયન્ટિફિક સત્યના નામે ફોરવર્ડ થાય છે. તાજેતરમાં એવા જ્ઞાનની વહેંચણી થઈ કે ભગવાનની પ્રતિમા પર ચઢતું દૂધ ધરતીના પેટાળમાં ઊતરીને અંદર ધખધખતા લાવાને ઠારે છે, એટલે ભારતમાં જ્વાળામુખી નથી ફાટતા. મતલબ શિવજી પર દૂધનો અભિષેક કરનારા હકીકતમાં પર્યાવરણની, દેશની સેવા કરે છે. ખબર નહીં આ શોધ કયા મહાન ભૂસ્તરશાસ્ત્રીએ કરી છે?